Politiet: Kan bli rettspsykiatrisk vurdering av pistolmann
Mannen i slutten av 20-årene, som torsdag ble skutt minst to ganger av politiet i Tromsø, ligger fredag fortsatt på Universitetssykehuset Nord-Norge. Der behandles han for moderate skader, etter at han ifølge politiet skal ha blitt skutt i lår- og hofteregionen i en dramatisk politiaksjon i et boligstrøk like utenfor Tromsø sentrum.Mannen har politivakt på sykehuset, men er foreløpig ikke avhørt. Trolig vil han bli avhørt av Spesialenheten for politisaker først. - Vi vil ikke gå i veien for Spesialenhetens etterforskning, sier politimester i Troms, Ole Bredrup Sæverud til VG. Han opplyser at mannen har fått oppnevnt forsvarer, men er fortsatt ikke formelt siktet for noe. - Men her er det potensielt flere straffbare forhold inne i bildet, påpeker Sæverud.Ifølge politiet ble mannen skutt fordi han trakk våpen mot tre polititjenestemenn som rykket ut etter at vitner meldte fra om at mannen oppførte seg truende med pistol. Etter det VG erfarer, har mannen en historie preget av rus og psykiatriske problemer. Politiet bekreftet torsdag at det er en mann som de kjenner godt til fra tidligere forhold, også voldssaker. Tidligere naboer av ham forteller til iTromsø at de har vært redde for vedkommende. - Vi har god kjennskap til han fra før. Ut fra de opplysningene som har kommet frem, vil det ikke være unaturlig å gjøre en rettspsykiatrisk vurdering av ham. Det vil i så fall bli en del av den ordinære etterforskningen, sier Sæverud.Politiet i Troms etterforsker de straffbare forholdene i saken parallelt med Spesialenheten for politisaker, som på sin side etterforsker hvorvidt politiet har gjort jobben sin på riktig måte. Etterforskere fra enheten ankom Tromsø torsdag ettermiddag. De impliserte tjenestemennene ble da avhørt og er fra fredag tilbake i ordinær tjeneste. Etter den dramatiske skyteepisoden ble polititjenestemennene, ifølge en pressemelding fra politiet, tatt vare på av kolleger og holdt atskilt av hensyn til Spesialenhetens etterforskning.Etterforskerne regner med å bli i Tromsø til lørdag, ifølge etterforskningsleder Thomas Nordberg. - Vi håper å kunne gjennomføre et avhør av fornærmede i løpet av fredag, eller så fort det lar seg gjøre rent praktisk. Vi vet ikke om han er i stand til å bli avhørt, men vi tar avhør når det er forsvarlig å gjøre, sier Nordberg til VG fredag ettermiddag. Han sier enheten har dannet seg et bilde av hendelsesforløpet. - Men vi vil foreløpig ikke kommentere hva de enkelte partene har sagt, understreker Nordberg.
Pistolmannen i Tromsø er fortsatt ikke avhørt av politiet. Politimennene som skjøt mannen er tilbake i tjeneste.